日本刀歌
作者：歐陽修
朝代：宋

paragraphs: 昆夷道遠不復通，世傳切玉誰能窮。
寶刀近出日本國，越賈得之滄海東。
魚皮裝貼香木鞘，黄白閑雜鍮與銅。
百金傳入好事手，佩服可以禳妖兇。
傳聞其國居大島，土壤沃饒風俗好。
其先徐福詐秦民，採藥淹留丱童老。
百工五種與之居，至今器玩皆精巧。
前朝貢獻屢往來，士人往往工詞藻。
徐福行時書未焚，逸書百篇今尚存。
令嚴不許傳中國，舉世無人識古文。
先王大典藏夷貊，蒼波浩蕩無通津。
令人感激坐流涕，鏽澁短刀何足云。